हिजाब पहनकर बच्चों को पढ़ाने पर टीचर से प्रिंसपल ने जबरन लिखवाया इस्तीफा

लखनऊ. राजधानी के एक स्कूल में मुस्लिम टीचर से जबरन इस्तीफा ले लिया गया। आरोप है कि स्कूल के प्रिंसपल ने उसे हिजाब (हेड कवर) पहनकर क्लास में न पढ़ाने के लिए हिदायत दी थी। लेकिन जब टीचर ने उनके फरमान को मानने से इंकार कर दिया गया तो उससे जबरन इस्तीफा ले लिया गया। मामला तीन नवंबर का है, लेकिन टीचर अब मीडिया के सामने आई है।

प्रिंसपल बोले- फिजिकल पनिसमेंट के मामले को टीचर दे रही तूल

इस मामले में प्रिंसपल मुजफ्फर काजिम का कहना है कि हिजाब पहनने को लेकर कोई विवाद या आपत्ति नहीं है। मामला दो क्लास के बच्चों को फिजिकल पनिसमेंट देने से जुड़ा है। स्कूल में बोर्डिंग क्लास चलती है। इसलिए बच्चों को फिजिकल पनिसमेंट न देने के लिए टीचर फातिमा हसन को रोका गया था। न मानने पर उन्होंने इस्तीफा दे दिया। हिजाब को लेकर कोई बात नहीं हुई है। उनके सभी आरोप गलत हैं।

टीचर के यह हैं आरोप

ठाकुरगंज थाना इलाके में तहसीनगंज चौराहे पर एसएमएस स्कूल है। यहां की टीचर फातिमा हसन का आरोप है कि उन्हें हिजाब पहनकर क्लास न लेने की हिदायत दी गई। इसके पीछे वजह स्कूल हो रहे नुकसान को बताया गया। कहा गया कि यदि हिजाब पहनना है तो अपने आवास में ही रहना होगा। क्योंकि क्लास या स्कूल परिसर में रहने पर यहां पढ़ने वाले बच्चों के अभिभावकों की नजर पड़ती है। फातिमा हसन बीते एक साल से स्कूल में बच्चों को पढ़ा रही हैं। उनका कहना है कि स्कूल प्रिंसपल की बात न मानने पर उनसे तीन नवंबर को जबरन इस्तीफा लिखवाया गया।

धर्मगुरु ने जताई नाराजगी

काजी-ए-शहर मुफ्ती अबुल इरफान ने इस घटना पर नाराजगी जताते हुए कहा कि यदि हिजाब पहनने की बात पर जबरन इस्तीफा लिखवाया गया है तो गलत है। इससे न केवल शहर नहीं बल्कि मुल्क की गंगा जमुनी तहजीब पर हमला हुआ है। इस्लाम में औरतों का हिजाब करना शरियत का हिस्सा है। यह फरमान निंदनीय है।